BEM เด้งเกือบ 3% โบรกฯชู Q3/59 กำไรโต 30%
BEM เด้งเกือบ 3% ล่าสุด ณ เวลา  10.22 น. อยู่ที่ 7.40 บาท บวก 0.20 บาท หรือ 2.78%  สูงสุด 7.45 บาท ต่ำสุด 7.30 บาท ด้วยมูลค่าซื้อขาย 802.77 ล้านบาท โดยบล.ฟินันเซีย ไซรัส แนะ ซื้อ เป้า 12 บาท มองกำไร Q3/59 โตแกร่ง!
20 ต.ค. 2559

ผู้สื่อข่าวรายงานว่า ราคาหุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ล่าสุด ณ เวลา  10.22 น. อยู่ที่ 7.40 บาท บวก 0.20 บาท หรือ 2.78%  สูงสุด 7.45 บาท ต่ำสุด 7.30 บาท ด้วยมูลค่าซื้อขาย 802.77 ล้านบาท ขณะที่ดัชนีหุ้นไทยโดยรวมบวก 0.70%

บล.ฟินันเซีย ไซรัส ระบุในบทวิเคราะห์ แนะนำซื้อ BEM ให้ราคาเป้าหมาย 12 บาท โดยในไตรมาส 3/59 ประเมินกำไรสุทธิอยู่ที่ระดับ 656 ล้านบาท ปรับเพิ่มขึ้น 30% จากงวดไตรมาส 2/59 ด้วยแรงหนุนการเปิดให้บริการทางด่วนศรีรัช-วงแหวนรอบนอก และการรับรายได้ค่าจ้างบริหารรถไฟฟ้าสายสีม่วงตั้งแต่เดือน ส.ค.59 ซึ่งแม้เดือน ก.ย. ที่ผ่านมาจะมีปริมาณฝนค่อนข้างมาก แต่ปริมาณจราจรและปริมาณผู้โดยสารยังคงสูงขึ้นต่อเนื่อง
นอกจากนี้ ยังมีต้นทุนทางการเงินที่ลดลงหลังรีไฟแนนซ์หนี้ โดยการออกหุ้นกู้ในเดือน มิ.ย.59 พร้อมกับประเมินภาพรวมผลการดำเนินงานงวดปี 2559 จะมีกำไรสุทธิรวมทั้งสิ้น 3,128 ล้านบาท ปรับเพิ่มขึ้น 18% จากงวดปี 2558 ที่บริษัทมีกำไรสุทธิรวมทั้งสิ้น 2,650 ล้านบาท
ทั้งนี้ยังคาดกำไรปกติ 2560 จะเติบโตขึ้นอีก 36.5% จากปี 2559 โดยประเมินทางบริษัทจะได้เป็นผู้เดินรถสายสีน้ำเงินส่วนต่อขยายที่จะสามารถเริ่มดำเนินการแบบเต็มทั้งเส้นภายในปี 2562 และยังมีอัพไซด์ที่ยังไม่รวมในประมาณการอีก เช่น บริษัทจะมีโอกาสเข้าลงทุนในโครงการขนาดใหญ่หลายโครงการ เนื่องจากกระทรวงคมนาคมมีการเร่งเปิดประมูลโครงการรถไฟฟ้าหลายเส้นทาง เพื่อกระตุ้นการลงทุนจากภาครัฐ